Hospitaalpersoneel vermoedelik verantwoordelik vir gesteelde pypeLUR Lebogang Maile tydens sy besoek aan die hospitaal. (Foto: Twitter) Daar bestaan ’n “sterk vermoede” dat personeel van die Chris Hani Baragwanath-hospitaal in Soweto moontlik betrokke is by die onlangse steel van koperpype by die hospitaal. Lebogang Maile, LUR vir menslike nedersettings, stedelike beplanning, samewerkende regering en tradisionele sake, het Vrydag tydens ’n besoek aan die hospitaal gesê die diewe het presies geweet waar die pype geleë is. Die diewe het volgens die LUR ook toegang tot die aanlegvertrek gehad wat die vermoede laat ontstaan dat personeel betrokke is. Maile het egter benadruk dat dit in dié stadium net ’n vermoede is totdat die polisie die ondersoek afhandel en dit kan bewys, berig News24. “Indien dit sabotasie is, is ek baie teleurgesteld. As gesondheidsfasiliteit verwag ons dat die mense wat hier werk [die pasiënte wil versorg]. Wie dit ook al gedoen het, hoort dus nie hier nie.” Maroela Media het vroeër berig 24 pasiënte moes Maandag van die hospitaal se waakeenheid na ’n ander saal oorgeplaas word nadat ’n tien meter lange koperpyp wat suurstof aan verskeie dele van die waakeenheid verskaf, afgesny en gesteel is. Koperpype wat twee chirurgiese teaters van hoëdrukwater voorsien, is óók afgesny en gesteel. Dié diefstal het die werking van die teaters se verkoelingstelsel belemmer. Die departement van gesondheid het ná die voorval gesê daar blyk ’n doelbewuste poging te wees om die Chris Hani Baragwanath-hospitaal te destabiliseer en sodoende die lewens van duisende pasiënte in gevaar te stel wat afhanklik is van die openbare gesondheidsdiens. Maile het die personeel geloof wat opgemerk het dat daar met die pype gepeuter is en vinnig opgetree het om pasiënte buite gevaar te stel. Today we are at the Chris Hani Baragwanath Academic Hospital to inspect the extent of damage caused due to theft of the 10-meter copper pipe at the hospital. Two operating theatres were affected when a copper pipe was stolen at the Hospital in Soweto on Wednesday, the second… pic.twitter.com/ZVHpuGrlan — Lebogang Maile (@LebogangMaile1) December 23, 2022 incident this week, which were replaced on the respective days to present potential loss of life. Investigations of possible internal sabotage and otherwise are currently underway by both the SAPS and the Hawks. — Lebogang Maile (@LebogangMaile1) December 23, 2022